Organizaţia se numeşte deocamdată „Grupul de Iniţiativă Judeţean al Partidului Libertate, Unitate şi Solidaritate – PLUS“. Acest GIJ PLUS a organizat duminică, 3 februarie, o întâlnire cu membrii şi cu simpatizanţii din judeţul Constanţa, la hotelul Ibis din Constanţa, la care au participat peste 120 persoane.

Din Grupul de Iniţiativă Judeţean fac parte 24 persoane, majoritatea nume cunoscute constănţenilor: Romeo Stavăr-Vergea (comandant de Marină comercială, director CMA Ships Romania, preşedintele Asociaţiei Agenţiilor de Crewing din România), Nora Pârlea (fost manager Interbrands, P&G, pensionară, activist ONG), Carmen Dumitrescu (profesoară de Automatică la Universitatea Maritimă Constanţa, liderul Sindicatului Liber al UMC, membru în Senatul UMC), Constantin Roşu (inginer electronist Petromidia), Edward Nedelcu (inginer constructor, antreprenor), Cristina Rizea (economistă în domeniul Transporturi), Sorin Andrei (economist, broker de credite), Dinu Efrim (medic, director Kanara Print), Mitică Dumitru (şef ANAF în guvernarea tehnocrată), Alin Constantinescu (activist ONG), Daniela Mircea (medic anestezist Spitalul Clinic Judeţean de Urgenţă Constanţa), Monica Dima (psihoterapeut), Dan Luca (hotelier, pensionar), Roxana Ilăşoaia (inginer geodez), Florian Topalu (director vânzări Sud România), Adrian Ionescu (inginer mecanic, CNE Cernavodă, responsabil Program Inspecţii Periodice Componente Nucleare) etc, cărora li s-au alăturat alţi membri precum dr. Victoria Braga (fondatorul primului Centru de îngrijiri paliative din judeţul Constanţa, care funcţionează la Cumpăna).

Coordonator regional este Ovidiu Ţenea, arheolog la Muzeul Naţional de Istorie a României.

Organizaţia PLUS Constanţa nu are deocamdată un sediu, dar locul virtual unde se strâng membrii şi simpatizanţii este grupul de Facebook PLUS CONSTANŢA OFICIAL (mail constanta@ro.plus). „Am reuşit să adunăm mulţi oameni de calitate, fără interese personale, care vor să schimbe ceva în ţara asta. Oameni dispuşi să îşi sacrifice timpul ca să facă ceva pentru ţară“, arată Cristina Rizea, mamă a 3 copii, fondator Ro100 Valu lui Traian.

La discuţiile de duminică au fost prezentate statutul şi codul etic, documentele şi programele adoptate cu ocazia Convenţiei Naţionale care s-a desfăşurat la Bucureşti, la finele lui ianuarie. „Este important ca populaţia să fie corect informată despre beneficiile fiecăruia ca şi cetăţean al unui stat membru al Uniunii Europene, în comparaţie cu formaţiunile politice eurosceptice sau naţionaliste“, a declarat coordonatorul regional Ovidiu Ţentea.

Membrii PLUS Constanţa au decis să se întâlnească în cel mai scurt timp cu reprezentanţii USR, în vederea organizării formaţiunii politice în plan local şi pentru abordarea campaniei electorale pentru alegerile europarlamentare. „S-a născut principala forţă de opoziţie din România, prin iniţiativa naţională de formare a Alianţei 2020 USR-PLUS“, au arătat colegii lui Dacian Cioloş.

Remus Negoi, preşedintele USR Constanţa, a declarat pentru „Adevărul“ că întâlnirea cu grupul local PLUS va avea loc săptămâna aceasta. „Trebuie să stabilim următorii paşi pentru campania de europarlamentare din 27 mai. Vom amplasa corturi pentru strângerea semnăturilor, cererile sunt depuse la Primăria Constanţa pentru perioada 20 februarie - 20 martie. Pe 26 martie trebuie să avem toate semnăturile depuse. Pentru judeţul Constanţa ne-am fixat un obiectiv de 7.000 semnături (din totalul naţional de 200.000 semnături), cu o marjă de siguranţă – dată fiind experienţa anulării unor semnături la Campania <Fără penali în funcţii publice>. Cartierul general al Alianţei 2020 USR-PLUS Constanţa va fi noi la sediul USR de pe Bulevardul Mamaia nr. 237, apartament 11, de lângă Delfinariu“, a precizat Negoi, liderul USR Constanţa.

Pe aceeaşi temă:

VIDEO Cioloş a bătut palma cu USR. „S-a născut principala forţă de opoziţie: Alianţa 2020 USR+PLUS.“ Cum arată lista comună pentru europarlamentare

Alianţa „2020 USR-PLUS“ ar putea avea candidat unic la alegerile prezidenţiale. Cioloş: De principiu, mergem în această direcţie